TRC รายจ่ายพุ่ง ฉุดงบ Q2/61 พลิกขาดทุน 45.54 ลบ.
TRC รายจ่ายพุ่ง ฉุดงบ Q2/61 พลิกขาดทุน 45.54 ลบ. จากปีก่อนกำไร 71.56 ลบ. ขณะที่งวด 6 เดือนพลิกขาดทุนมาที่ 36.50 ลบ. จากปีก่อนกำไร 31.13 ลบ.
8 ส.ค. 2561

บริษัท ทีอาร์ซี คอนสตรัคชั่น จำกัด (มหาชน) หรือ TRC รายงานผลการดำเนินงานไตรมาส 2/61 (รวมบริษัทย่อย) สิ้นสุดวันที่ 30 มิ.ย.61 ดังนี้

โดยผลการดำเนินงานในไตรมาสดังกล่าวพลิกขาดทุน เนื่องจากค่าใช้จ่ายในการบริหารและค่าใช้จ่ายทางการเงิน เท่ากับ 80.29 ล้านบาท และ 4.58 ล้านบาท ตามลำดับ โดยค่าใช้จ่ายในการบริหารเพิ่มขึ้นจากไตรมาสเดียวกันของปีก่อนจำนวน 14.90 ล้านบาท คิดเป็น 22.79% เนื่องจากในงวดเดียวกันของปีก่อนบริษัทย่อยได้ปรับปรุงลดขาดทุนจากอัตราแลกเปลี่ยนที่ไม่ได้เกิดขึ้นจริงและในไตรมาสน้ีมีค่าใช้จ่ายในการบริหารของ TRCUT ที่เริ่มเปิดดำเนินการ
ส่วนค่าใช้จ่ายทางการเงิน เพิ่มขึ้นจากไตรมาสเดียวกันของปีก่อน 0.21 ล้านบาท ส่วนใหญ่เป็นดอกเบี้ยของหุ้นกู้ที่บริษัทฯกู้ยืมมาเพื่อใช้เป็นทุนหมุนเวียนในกิจการ โดยบริษัทฯ ได้ออกหุ้นกู้อายุ 1 ปี ในเดือนกรกฎาคม 2560 และหุ้นกู้อายุ 2 ปีในช่วงเดือนมีนาคม 2559 และมีนาคม 2561 รวมจำนวน 480 ล้านบาท ยอดหุ้นกู้คงเหลือ ณ สิ้นไตรมาส 2/61 เท่ากับ 280 ล้านบาท
อีกทั้ง ส่วนแบ่งขาดทุนจากเงินลงทุนในบริษัทร่วม เท่ากับ 12.53 ล้านบาท เป็นการรับรู้ผลขาดทุนจากผลการดำเนินงานของบมจ.อาเซียนโปแตชชัยภูมิ (“APOT”) ด้วยวิธีส่วนได้เสีย เพิ่มขึ้นจากไตรมาสเดียวกันของปีก่อนจำนวน 5.21 ล้านบาท คิดเป็น 71.17% โดย APOT อยู่ในระหว่างการก่อสร้างโครงการเหมืองแร่โพแทชที่จังหวัดชัยภูมิ